《寄赠张隐君》
元代·刘崧

仙人身著紫绮裘，昨者来自南陵州。南陵之山高百尺，中有叠嶂之危楼。

烟光涌翠当碧落，石瀑飞嶂鸣清秋。庾公谢朓招不起，至今山水令人愁。

飘然戏笙鹤，南过三湘去。落日下洞庭，长歌揽巫楚。

楚王台榭杳霭间，青鸟飞去何时还。三十六天朱陵洞，七十二峰南岳山。

娟娟绿萝裳，袅袅临流女。倏忽如飘风，白波愁日暮。

重华之琴不复鼓，灵瑟年年泣秋雨。仙人自是留侯徒，口诵黄石相传书。

左按钧天之广乐，右接奇肱之飞车。鱼龙掀舞明月下，坐使千古成须臾。

我思仙人碧云里，再拜扬言惭仰视。瑶草春香石洞霞，白榆夜浸天河水。

天河水流无尽时，织女秋鬓应成丝。若过扶桑定相待，我欲乘槎浮东海。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。